Перад наведваннем аб’ектаў адбылася прэс-канферэнцыя са старшынёй раённага выканаўчага камітэта Юрыем Горлавым. Лейтматывам сустрэчы стала тэма малой радзімы. Знамянальна, што ў Год малой радзімы ў чэрвені Стоўбцы адзначаюць свой 425-гадовы юбілей, да якога ідзе належная падрыхтоўка. Кіраўнік раёна акрэсліў інавацыйныя накірункі работы ва ўсіх сферах дзейнасці. Наш раён – сельскагаспадарчы. Апускаючы лічбы, што засвядчаюць поспехі ў розных галінах сельскагаспадарчай вытворчасці, якія, безумоўна, вартыя ўвагі, назавём найбольш значныя дасягненні. Напрыклад, у 2015 годзе раён заняў другое месца ў вобласці па тэмпе росту валавой прадукцыі сельскай гаспадаркі з атрыманнем прэміі. Палова сумы была накіравана на будаўніцтва новага дзіцячага сада ў райцэнтры, што дазволіла закрыць праблему чарговасці ў дашкольныя ўстановы. У мінулым годзе быў атрыманы самы высокі за ўсю гісторыю раёна аб’ём малочнай прадукцыі – 91 тысяча тон.